Virallinen lehti nro C 050 , 22/02/1999 s. 0116



KIRJALLINEN KYSYMYS E-1925/98 esittäjä(t): Bill Miller (PSE) komissiolle (18. kesäkuuta 1998) Aihe: Vertikaaliset rajoitukset Voiko komissio kertoa - kun otetaan huomioon vertikaalisten rajoitusten uudelleen arvioinnin jatkuminen - auttaako sen ehdottama uusi lähestymistapa parantamaan panimoalan markkinoiden integraatiota EU:ssa? Aikooko komissio käsitellä useissa jäsenvaltioissa ilmenevää markkinoiden sulkemisen ongelmaa? Aiotaanko uusissa ehdotuksissa rajata panimoiden myöntämiin lainoihin liittyvien ehtojen voimassaolo tietyn pituiseksi koko EU:n alueella ja jos aiotaan, minkä pituinen aika tulee todennäköisesti kyseeseen? Aiotaanko vertikaalisten rajoitusten uudelleen tarkastelun yhteydessä luoda alakohtaiset ohjeet panimoteollisuudelle ja jälleenmyynnille ja millainen aikataulu tällä on? Komission jäsenen Karel Van Miertinkomission puolesta antama vastaus (22. heinäkuuta 1998) Komissiossa on parhaillaan käsiteltävänä asiaa koskeva tiedonantoluonnos, joka on tarkoitus julkaista vielä vuoden 1998 aikana. Tämä vastaus ei ole lopullinen, sillä osa komission yksiköistä ei ole vielä ottanut kantaa asiaan. Annettavassa tiedonannossa käsitellään siirtymistä taloudellisiin vaikutuksiin perustuvaan järjestelmään. Nykyinen järjestelmä perustuu pikemminkin muotoon kuin vaikutuksiin. Järjestelmää on myös tarkoitus muuttaa niin, ettei se enää perustuisi vertikaalisten rajoitusten tai toimialojen erityisiä muotoja koskeviin asetuksiin vaan yhteen ryhmäpoikkeusasetukseen, joka kattaisi kaikki jakelualojen vertikaaliset rajoitukset. Uuden lähestymistavan etuna olisi se, että samanlaisia vaikutuksia aiheuttaville vertikaalisten rajoitusten eri muodoille taattaisiin sama kohtelu, mikä puolestaan estäisi perusteettoman eriyttämisen eri muotojen tai alojen välillä. Uusi lähestymistapa estäisi myös yrityksiä valitsemasta jakelutapansa väärin perustein. Yksi laajan ja joustavan ryhmäpoikkeuksen pääajatus on luoda yrityksille, joilla ei ole riittävästi markkinavoimaa (suurimmalla osalla yrityksistä ei ole riittävästi markkinavoimaa), turvallinen toimintaympäristö, jossa niiden ei tarvitse arvioida sopimustensa pätevyyttä yhteisön kilpailusääntöjen perusteella. Tarkoituksena on säilyttää kilpailu ja soveltaa ryhmäpoikkeusta vain yrityksiin, joilla ei ole merkittävää markkinavoimaa. Tämän varmistamiseksi ryhmäpoikkeukselle määritettäisiin markkinaosuuksia koskevat raja-arvot, jonka ylittävät yritykset eivät voisi käyttää hyväkseen yleistä poikkeusta. Ryhmäpoikkeuksen markkinaosuuksia koskevat raja-arvot ylittävien yritysten osalta on korostettava, että tilanteen ei oletettaisi olevan lainvastainen. Markkinaosuuksia koskevien raja-arvojen avulla on tarkoitus ainoastaan erottaa toisistaan sopimukset, joiden oletetaan olevan laillisia, ja sopimukset, jotka saattavat vaatia tapauksen tutkimista. Auttaakseen yrityksiä tällaisten tutkimusten tekemisessä komissio aikoo ennen laajan ryhmäpoikkeuksen hyväksymistä laatia suuntaviivat komission politiikasta, jota noudatetaan raja-arvot ylittävissä tapauksissa. Markkinoiden yhdentymistä on tarkoitus edistää kahdella tavalla. Yrityksille on tarkoitus rajoitetuin poikkeuksin palauttaa vapaus tehdä sopimuksia ja valita niiden markkinointiin ja logistisiin vaatimuksiin parhaiten soveltuva jakelutyyppi. Vertikaalisia rajoituksia voidaan käyttää kansallisten markkinoiden eristämiseksi erityisesti silloin, kun jäsenvaltioiden välillä on hintaeroja, joten uudessa ehdotuksessa on tarkoitus määrätä joidenkin jälleenmyyntiä koskevien rajoitusten merkitsemisestä "mustaan listaan". Uudessa ehdotuksessa on tarkoitus käsitellä myös markkinoiden sulkemista. Kilpailua rajoittavista ehdoista mahdollisesti markkinoille aiheutuvien sulkemisvaikutusten vuoksi komissio harkitsee myös mahdollisuutta rajoittaa sellaisten vertikaalisten rajoitusten kestoa, jotka rajoittavat ostajien mahdollisuutta myydä kilpailevia tuotteita. Komissio harkitsee niin ikään kestoa koskevan rajoituksen poistamista sellaisissa tapauksissa, joissa toimittaja omistaa ostajan toimitilat.